కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
మెల్‌బోర్న్ టెస్టులో భారత్ రికార్డుల మోత..!
మెల్‌బోర్న్ స్టేడియంలో 1981 తర్వాత భారత్ జట్టు ఎట్టకేలకి టెస్టు విజయాన్ని అందుకుంది. కెప్టెన్‌గా విరాట్ కోహ్లీ, వికెట్ కీపర్‌గా రిషబ్ పంత్, ఫాస్ట్ బౌలర్‌గా జస్‌ప్రీత్ బుమ్రా అరుదైన రికార్డులు నెలకొల్పారు.
Samayam Telugu | Updated:
Dec 30, 2018, 10:05AM IST
మెల్‌బోర్న్ టెస్టులో భారత్ రికార్డుల మోత..!
ఆస్ట్రేలియాతో మెల్‌బోర్న్ వేదికగా ఈరోజు ముగిసిన మూడో టెస్టు మ్యాచ్‌లో 137 పరుగుల తేడాతో గెలుపొందిన భారత్ జట్టు సరికొత్త రికార్డుల్ని నెలకొల్పింది. 399 పరుగుల లక్ష్య ఛేదనలో భాగంగా ఈరోజు ఓవర్‌నైట్ స్కోరు 258/8తో రెండో ఇన్నింగ్స్‌ని కొనసాగించిన ఆస్ట్రేలియా జట్టు 261 పరుగులకే చేతులెత్తేసింది. దీంతో.. 37ఏళ్ల తర్వాత మెల్‌బోర్న్‌లో భారత్ జట్టు ఎట్టకేలకి టెస్టు విజయాన్ని అందుకుంది. చివరిసారిగా 1981లో భారత్ ఆ మైదానంలో గెలుపొందింది.
మెల్‌బోర్న్ టెస్టు విజయంతో.. విదేశీ గడ్డపై అత్యధిక టెస్టు విజయాలు అందుకున్న కెప్టెన్‌గా విరాట్ కోహ్లీ మాజీ కెప్టెన్ గంగూలీ రికార్డుని సమం చేశాడు. గంగూలీ 28 టెస్టుల్లో 11 విజయాల్ని అందుకోగా.. కోహ్లీ కేవలం 24 మ్యాచ్‌ల్లోనే ఆ మార్క్‌ని అందుకున్నాడు. ఈ మొత్తంలో విరాట్ కోహ్లీ 21 మ్యాచ్‌ల్లో టాస్ గెలవగా.. ఏకంగా 18 మ్యాచ్‌ల్లో విజయాల్ని చేజిక్కించుకోవడం విశేషం.
2018లో విదేశీ గడ్డపై భారత్ జట్టు నాలుగు టెస్టుల్లో గెలుపొందగా.. అన్ని టెస్టుల్లోనూ చతేశ్వర్ పుజారా కనీసం 50పైచిలుకు స్కోరు చేయడం కొసమెరుపు. తాజాగా ఆస్ట్రేలియా గడ్డపై గెలిచిన రెండు టెస్టుల్లోనూ అతను సెంచరీ సాధించాడు. అడిలైడ్‌లో జరిగిన తొలి టెస్టులో 123, 71 పరుగులు చేసిన పుజారా.. మెల్‌బోర్న్‌లో 106, 0 పరుగులు చేశాడు.
టెస్టుల్లోకి అరంగేట్రం చేసిన ఏడాదిలోనే అత్యధిక వికెట్లు తీసిన భారత బౌలర్‌గా జస్‌ప్రీత్ బుమ్రా రికార్డు నెలకొల్పాడు. ఈ ఏడాది జనవరిలో ఐదు రోజుల ఫార్మాట్‌లోకి అరంగేట్రం చేసిన బుమ్రా.. 48 వికెట్లు పడగొట్టాడు. అంతేకాకుండా.. ఆస్ట్రేలియా గడ్డపై అత్యుత్తమ గణాంకాలు నమోదు చేసిన ఫాస్ట్ బౌలర్‌గానూ నిలిచాడు. 1985లో కపిల్‌దేవ్ 8/109తో మెరవగా.. బుమ్రా 9/86తో ఆ రికార్డుని బ్రేక్ చేశాడు.
వికెట్ కీపర్‌గానూ రిషబ్ పంత్ అరుదైన రికార్డ్ నెలకొల్పాడు. టెస్టుల్లోకి అరంగేట్రం చేసిన ఏడాదిలోనే అత్యధిక ఔట్లలో పాలు పంచుకున్న వికెట్ కీపర్‌గా ప్రపంచ రికార్డ్‌ని సమం చేశాడు. 2008లో బ్రాడ్ హడిన్ 42 ఔట్లతో అగ్రస్థానంలో నిలవగా.. తాజాగా ఆ రికార్డ్‌ని రిషబ్ పంత్ సమం చేశాడు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.